**ИЗВЕШТАЈ О РАДУ И ПОСЛОВАЊУ**

**НАРОДНОГ МУЗЕЈА НИШ ЗА 2014. ГОДИНУ**

**И з в е ш т а ј о р а д у**

Свесни своје улоге, чувања и презентовања покретног историјско-уметничког културног добра, Народни музеј Ниш у 2014. години своје деловање је усмерио на следеће задатке:

- обележавање три јубилеја- 100 година од почетка Светског рата, 70 година од ослобођења Ниша у другом светском рату и 50 година од обнављања рада Ликовне колоније ''Сићево''. Народни музеј је у 2014. својим изложбама, предавањима која су држали кустоси, кроз различите радионице активно учествовали у телима оформљеним од стране Града настојећи да на што квалитетнији начин обележе наведене годишњице.

- први пут у својој историји Народни музеј је учествовао у ИПА пројектима и за њихову реализацију добио позитивне оцене. Партнерски пројекти са музејима у Правецу и Пернику (Бугарска) свакако ће обележити 2013. и 2014. годину.

- од шест изложби колико је Музеј имао у 2014. свакако треба истаћи *Завештања и дарови – легати као културна добра од значаја* (поводом Дана државности у Народној библиотеци Србије), *Јагодин мала – касноантичка некропола* због одличног одјека у Нишу и Београду као и *Ниш ратна престоница Србије 1914-1915* која је била део државног пројекта обележавања 100 година од почетка Великог рата.

- Народни музеј је објавио 11 монографских публикација од чега, поред каталога изложби *Јагодин мала – касноантичка некропола*, *Ниш ратна престоница Србије 1914-1915* и *Ликовна колонија ''Сићево'' 1964- 1969*, свакако треба издвојити обимну монографију *Жртве лагера Ниш*, јединствену студију ове врсте у Србији.

- друштвено одговорно делање које мора увек да буде у интересу друштва, Народни музеј је показао 11. маја када је отворио врата Археолошке сале и у њој два дана прикупљао помоћ страдалима у поплави. Ова активност се одвијала у координацији са Градским кризним штабом. Из Археолошке сале је у прихватни центар на Сајмишту одвежено 6 камиона намирница, воде, хемије и одеће.

- Планирани пораст посета објектима свакако су омеле поплаве али се све у другој половини године надокнадило у високом проценту.И поред чињенице да је у 2014. години археолошко налазиште Медијана било затворено за посетиоце због радова на покривању а галерија Синагога била отворена за посетиоце тек новембра месеца, на осталим објектима забележен је видни пораст посете што се види из табеле:

|  |  |  |
| --- | --- | --- |
| **Објекат** | **Број посета у 2014 (без Ноћи музеја)** | **Однос у односу на 2013.** |
| Ћеле кула | 30021 | повећање зa 5,06% |
| Археолошка сала | 10484 | повећање за 10,3% |
| Логор на Црвеном крсту | 13783 | повећање зa 57,9% |
| Синагога | 3017 | пад за 22,17% |

 У години у којој је два пута долазило до померања одржавања манифестације '' Ноћ музеја'', када су због ситуације у држави изазване поплавама отказани бројни организовани доласци због чега је и Град Ниш симболично обележио Градску славу, забележен је општи пад посете у односу на 2013. за 8,95 %.

На крају треба рећи да смо се сусретали и са проблемима у раду (недостатак депоа, простора за сталне поставке), али и са нередовним преношењем средстава из буџета Града за реализацију пројеката које је подржало Министарство културе.

**I ОСНОВНА ДЕЛАТНОСТ**

1. **ОДЕЉЕЊЕ ЗА АРХЕОЛОГИЈУ**

* 1. **Одељење праисторијске археологије**

Обрађени су картони и припремљена и фотографисана је целокупна археолошка грађа из 1935, 1954,1955, 1957 и 1958. године са локалитета Бубањ која је фотографисана. Већи део овог материјала до сада није обрађен и није објављен биће публикован у 2015. години по плану и програму.

У току трећег квартала извршене су све припреме за археолошка ископавања на локалитету Бубањ- Ново село. Након тога следило је активно учешће у ископавању на локалитету Бубањ у сарадњи са Археолошким институтом у Београду од 04.09. до 06.10. 2014. године. Том приликом на површини од 50m2, пронађено је укупно 26 различитих археолошких целина (остаци кућа, јама и др.) у културном слоју дебљине 1,50м. Од покретног материјала преовлађују налази фрагментованих керамичких посуда, животињских костију и предмети од кости,глачаног и окресаног камена. Издвојено је око стотинак фрагмената керамичких посуда као посебно битни због културне и хронолошке детерминације или због могућности реконструкције читавих посуда. Прикупљено је и 53 узорака за различите анализе преко којих су добијени су значајни подаци о друштвено-економским и технолошким стратегијама становника локалитета Бубањ у периоду млађег каменог ,бакарног,бронзаног и гвозденог доба. Ископавањима из 2014. окончана су седмогодишња истраживања локалитета Бубањ у Новом Селу код Ниша.

Након завршетка ископавања на локалитету Бубањ настављена су ископавања на локалитету Велика Хумска Чука у селу Хум, недалеко од Ниша која су трајала од 06.10. до 29.10. 2014.године. Том приликом нађени су остаци насеља из рановизантијског периода,гвозденог,бронзаног и бакарног доба. Нађени су керамички,коштани и метални предмети као и мноштво кремених алатки. Издвојено је неколико археолошких целина (остаци кућа, јама и др.) Издвојено је неколико фрагментованих посуда које могу да се реконструишу.

**1.2. Одсек за антику**

Инвентарисано је и започето са картотечком обрадом и снимањем 84 предмета са ископавања у Јагодин мали 2009-2012. године. Конзервирано је и слепљено око 220 предмета од керамике, стакла и метала и припремљено за изложбу о касноантичкој некрополи у Јагодин мали која је отворена у галерији Синагога октобра 2014. године. Надлежни кустос је учествовао као сарадник у реализацији две изложбе: о Константину ( Виминацијум, сингидунум, Наисус) и као комесар о касноантичкој некрополи у Јагодин мали. Такође, учествовао као саветник на археолошким истраживањима на Медијани и Јагодин мали.

**1.3. Одсек за средњи век**

Извршена је израда археолошких картона за офанзивно и дефанзивно оружје које се налази у збирци. Истовремено је започето са дигитализацијом збирке, односно уношењем Инвентарне књиге у програм Microsoft Office Excel. Уношење пре свега подразумева опис предмета, услове, као и локацију на којој је предмет пронађен. Поред оружја, започета је обрада средњовековног материјала са локалитета Јагодин мала који ће бити објављен наредне године у зборнику радова са овом тематиком.

**2. ОДЕЉЕЊЕ ЗА НУМИЗМАТИКУ И ЕПИГРАФИКУ**

Основне активности током 2014. године биле су везане за археолошко налазиште Медијана и реализацију изложбе Јагодин мала, касноантичка некропола.

**Археолошко налазиште Медијана**

Како радови на подизању заштитне конструкције на Медијани трају и даље, без назнака за завршетак, реализација нове музејске поставке и сређивање локалитета у смислу презентације није било могуће, због чега се ти послови пребацују за наредну годину. У периоду мај-октобар извршени су конзерваторски радов који су се обављали на мозаику у стибадијуму А и ранохришћанској цркви.

Обављен је попис инвентара, сређивање и реорганизацију депоа на Медијани. Набављене су металне полице, које су омогућиле бољи распоред материјала и повећале површину депоа, истовремено ослобађајући простор неопходан за боравак и рад археолошке екипе. Постављенa је скела иза куће, која ће служити за рад и обраду материјала, сређен је кров који је прокишњавао, поправљени су и офарбани прозори.

У сарадњи са Археолошким институтом из Београда направљен је план за будуће активности на самом локалитету, као и план за будућу презентацију налазишта.

**Пројекат *Конзервација мозаика из виле са конхама***

Овај пројекат је финансиран на основу конкурса Министарства културе и информисања РС. Због кашњења тендера и јавних набавки, реализација пројекта је отпочела децембра 2014. и биће завршена марта 2015. године.

**3.ЕТНОЛОШКО ОДЕЉЕЊЕ**

Током године евидентирано је за откуп двадесетак предмета на терену. Већина ових предмета је у одличном стању али се због недостатка новца није се приступило преговорима о откупу. Етнолошка збирка је поклањањем добила три предмета. Од постојећих предмета, препаратори су извршили третман на десетак предмета од текстила, од којих су шест позајмљени Лесковачком музеју за изложбу *Златно доба Лесковца*.

За потребе пројекта са Музејом из Перника, 2013. су издвојени предмети за потребе визуелне и виртуелне изложбе реализоване по ИПА пројекту са музејом из Перника у Бугарској, а ове су предмети по реверсу преузети назад и враћени у депо. За потребе пројекта *„ Виртуелни музеј* “ евидентирано је 100 предмета из етнолошке збирке, који су обрађени, снимљени и 3Д дигитализовани. Извршена је анализа збирке накита и збирке народних ношњи.

Кустос је учествовала на реализацији пројекта прекограничне сарадње „ Виртуелни музеј “ као технички координатор. У оквиру пројекта је реализована изложба фотографија „*Народна ношња и накит кроз око фотографа*“ , затим тематска изложба „*Виртуелни свет народних ношњи и накита*“ и конференција „*Заштита, ревитализација етнолошке грађе и презентација народне ношње уз примену нових технологија*“. На изради каталога за изложбу, учествовала је као коаутор, а у припреми зборника са конференције била у редакционом одбору.

**4. ИСТОРИЈСКО ОДЕЉЕЊЕ**

Крајем 2013. започета је припрема концепције и плана рада везаних за изложбу “Ниш ратна престоница Србије 1914/1915”, која је финансирана од стране Министарства културе и информисања као део званичног програма обележавања почетка Светског рата. Такође је извршен договор са колегама, коауторима и направљен план како ће се изложба припремати а затим, крајем 2014 године и реализовати. Евидентирана је грађа, предмети и документи који се налазе у Историјском архиву Ниша, Народној библиотеци у Нишу, Универзитетској библиотеци, Војној болници, Црвеном крсту у Нишу као и грађа која се налази у институцијама у Београду. Остварен је контакт са колекционарима у земљи и иностранству који су вољни да узму учешће у реализацији изложбе док су неки од њих поклонили Народном музеју оригиналне предмете из овог периода. Изложба је отворена 27. новембра у Галерији Синагога и наишла на неподељено добар пријем.

У оквиру обележавања 100 година од почетка Првог светског рата, одржано је 15 тематски различитих предавања углавном за средњошколску и студентску омладину. Кустос је ступио у контакт са представницима Руског хуманитарног центра и саветодавно им помагао у реализацији постављања спомен обележја погинулим Совјетима 1944. испред логора на Црвеном крсту.

Обележен је пробој Логора на Црвеном крсту 12. фебруара.

У раду редакције Зборника узела су учешће два историчара: виши кустос је радила на пословима секретара редакција а кустос на послу уредника броја. Виши кустос је радила у комисији за откуп и процену музејских предмета .

**5. ОДЕЉЕЊЕ ИСТОРИЈЕ УМЕТНОСТИ**

Рад на прикупљању документације и израда пројекта „ *Изложба Ликовна колонија Сићево 1964-1969*“, слике из ризнице Народног музеја Ниш. Пројекат који је одобрило Министарство културе и информисања је основна претпоставка за формирање сталне поставке слика из колоније Сићево из ризнице Музеја и Галерије савремене уметности у Нишу. У оквиру пројекта извршена је конзервција две слике, урамљене су тридесет две слике и одштампан је каталог изложбе која је отворена 25. новембра 2014 у галерији Србија.

На традиционалној манифестацији „Ноћ музеја“ организација и презентација две бронзане скулптуре парадних портрета краљевског пара Краља Александра Првог Карађорђевића и краљице Марије, из приватне колекције једног нишлије. Портрети су дело познатог вајара Рудолфа Валдеца из 1922. године и овом приликом су премијерно изложени.

**6. ОДЕЉЕЊЕ КЊИЖЕВНЕ ЗАОСТАВШТИНЕ**

**Збирка Стеван Сремац**

У сарадњи са Народном библиотеком Србије – одељење за конзервацију извршен је стручни преглед личне библиотеке Стевана Сремца у фонду Збирке. На основу мишљења и препоручених мера заштите књига из категорије старе и ретке књиге, извршене су књиговезачке и рестаураторске интервенције на 250 примерака књига из пишчеве библиотеке.

У одељењу конзервације НБС конзервирана су и санирана оштећења на 10 примерака географских карти, на једном рукопису и две позоришне афише.

Део репрезентативних предмета из збирке (рукописи, лични предмети, фотографије) изложени су поводом Дана државности РС у оквиру изложбе ЗАВЕШТАЊА И ПОКЛОНИ, у организацији Народне библиотеке Србије и урађен пратећи текст о заоставштини С.Сремца за истоимени каталог изложбе.

У одељењу конзервације и препараторској радионици Музеја извршена је заштита предмета из збирке (металних и других).

Завршена је дигитализација фонда Збирке, осим личне библиотеке С. Сремца.

**Збирка Бранко Миљковић**

Музеј је активно учествовао у планирању и реализацији програма активности Одбора за обележавање 80.година од рођења Бранка Миљковића.

Објављен је *Каталог библиотеке Бранка Миљковића* – аутор Маја Новаковић, библиотекар Народне библиотеке С. Сремац, Јован Младеновић, стручни сарадник.

Приређен и објављен ЦД са животописом и поезијом Бранка Миљковића.

У одељењу конзервације и препараторској радионици Музеја извршена је заштита предмета из збирке (осим рукописа и библиотеке).

Део репрезентативних предмета из збирке изложен је поводом Дана државности РС у поставци ЗАВЕШТАЊА И ПОКЛОНИ у НБС и урађен пратећи текст за истоимени каталог.

Завршена је дигитализација фонда Збирке, осим књига из личне библиотеке песника.

Све ове активности заштите је било могуће спровести захваљујући чињеници да су почетком 2014. збирке Бранко Миљковић и Стеван Сремац проглашене за културно добро од изузетног значаја.

Урађена је концепција и идејни дизајн поставке у издвојеном простору Музеја у ул. Александра Ненадовића – *Бранко Миљковић као судбина/ Стеван Сремац, оставштина српском народу*.

7. **КОНЗЕРВАТОРСКО ОДЕЉЕЊЕ**

 Обрада предмета

 Сви приспели предмети у конзерваторско одељење евидентирани су у књизи приспелог материјала, тако да постоји евиденција о броју конзервираних предмета са њиховим инвентарским бројевима и врстом конзерваторског третмана.

Конзервација и заштита предмета

 У току овог периода урађена је конзервација следећих предмета:

* 9 предмета из етнолошке збирке за пројекат '' *Дигитализација и визуелизација најзначајнијих збирки музеја из области народних ношњи и накита увођењем 3Д технологија- виртуелни музеј* ''
* 15 предмета из збирке Бранко Миљковић и Стеван Сремац
* Мермерна глава жене (ископавања 2011, Медијана) из античке збирке
* 18 предмета (оружје) из историјске збирке за изложбу ''Ниш ратна престоница Србије 1914-1915''
* Током археолошких ископавања на Медијани, 2011, пронађена су три фрагмента од порфира. Како је утврђено да се ради о деловима скулптуре Асклепија, они су додати оригиналу након претходне конзервације истих.

Остале активности

 Током реализације изложбе ''Јагодин мала – касноантичка некропола'' пружена је техничка помоћ како у завршној фази израде макета, тако и приликом презентације предмета. Како би предмети били адекватно смештени у депоима, започета је израда подлога за смештај стаклених предмета из античке збирке.

**8. ПРЕПАРАТОРСКА РАДИОНИЦА ЗА ТЕКСТИЛ**

Одрађени препараторски третмани на 100 предмета од текстила, и сваки предмет је реинвентарисан (добио нови број). За пројекат *''Виртуелни музеј'*' обрађено 50 предмета од текстила који су фотографисани и обрађени у 3Д технологији. У склопу овог пројекта извршена је нумерација 50 предмета из збирке накита. Извршен је третман аноксијом на предметима из етнографске зборке (70 предмета).

Из збирки Одељења књижевне оставштине препараторски је обрађено 14 предмета и на сваком предмету исписан број.

Са кустосом Бојаном Нешић одабирање предмета и препараторски третман на предмете из етнографске збирке за изложбу '' *Ниш ратна престоница 1914-1915'*'. За исту изложбу извршена је и конзервација оружја.

Реализован је препараторски третман на ерхеолошким предметима са кустосом Татјаном Трајковић Филиповић.

Извршена превентивна заштита предмета из етнографске збирке у депоу на логору и у депоу Б.Миљковића. Истовремено је контролисано стање уређаја за одржавање влаге и температуре у депоу.

**9. ИЗЛОЖБЕНА АКТИВНОСТ**

1. **Т.Чершков, В.Црноглавац, С.Дрча, Г.Јеремић, *Јагодин мала – касноантичка некропола*, Галерија Синагога, октобар 2014 – 25. новембар 2014.** – изложба којом је обележено oсамдесет година непрекидних археолошких истраживања у Јагодин мали. Изложбу је финансирало Министарство културе и информисања
2. **М. Макарић, *Ликовна колонија Сићево (1964- 1969)*, Галерија Србија, 25. новембар -2. децембар 2014.** – изложба поводом 50 година обновљеног рада Ликовне колоније у Сићеву. На изложби су изложени радови из првих пет година колоније. Изложбу је финансирало Министарство културе и информисања
3. **Б. Нешић, М.Влаисављевић, И.Груден Милентијевић, Н.Озимић, *Ниш ратна престоница 1914-1915*, Галерија Синагога, 27.новембар 2014**. Изложба је плод рада на обележавању сто година од почетка Великог рата и периода када је Ниш био ратна престоница Србије. Како је изложба део државног програма у обележавању сто година од почетка Великог рата, финансирана је од стране Министарства културе и информисања
4. ***Народна ношња и накит кроз око фотографа***. Изложба реализована кроз ИПА пројекат са музејем из Правеца (Бугарска). Задатак изложбе је био очување карактеристичних ношњи Бугарске и Србије кроз изложбу фотографија.
5. ***Виртуелни свет народних ношњи и накита***. Изложба је део ИПА пројекта *Виртуелни музеј* уз сарадњу Регионалног историјског музеја Перник, Бугарска.

**Гостовање**:

1.***Завештања и дарови – легати као културна добра од значаја*. Народна библиотека Србије,14.фебруар – 15. март 2014**. Изложба која је, поводом Дана Државности, одржана у Народној библиотеци Србије а на којој су, проред осталих, биле изложене збирке Бранко Миљковић и Стеван Сремац.

2. ***Јагодин мала – касноантичка некропола .*Народни музеј Београд 16. децембар 2014 – 19. јануар 2015.** Прва археолошка изложба из Ниша у Београду после десет година а прва нишка изложба уопште у Народном музеју у Београду.

**10. БИБЛИОТЕКА**

Библиотечко-информациона делатност специјалне библиотеке одвија се у неколико сегмената: набавка и богаћење књижног фонда, стручна обрада библиотечког материјала, каталошка и електронска обрада књижног фонда, свакодневни рад са корисницима (информације, позајмица, евиденција), анализа динамике коришћења литературе, размена издања са другим институцијама, смештај и заштита књижног фонда, процена нових наслова и др.

У току 2014. године књижни фонд је увећан, путем размене, за 248 нових наслова од којих је 193 монографских публикација и 55 свезака серијских публикација. Купљено је 6 наслова и једна годишња претплата на ревију Историја. 422 публикације музејских издања достављено је институцијама са којима се одвија редовна размена. 65 музејских издања поклоњено је ауторима и заслужним појединцима. Задужено је 1163, а раздужено 976 публикација у току године.

Као допунска делатност урађена је Библиографија издања Народног музеја (2010-2015) која ће бити објављена у Зборнику бр, 23, априла 2015. године. Сталним и преданим ангажовањем на промоцији богатог књижног фонда специјалне библиотеке Народног музеја, увећан је број корисника, углавном младих стручњака, студената и ђака.

11. **ОДЕЉЕЊЕ ДОКУМЕНТАЦИЈЕ**

Током 2014. музејски фонд је увећан за 150 предмета и то:

* Збирке одељења Етнологије увећана је за 32 предмета
* Збирке одељења Историје увећане су за 11 предмета
* Збирке одељења археологије -антика (Рим)- 103
* Збирка Б. Миљковић (ван легата) 4

Народни музеј је одржао две веће конференције за штампу: конференцију за новинаре у оквиру ИПА пројекта *'' Културно историјско наслеђе Правеца и Ниша*'' и децембра месеца годишњу конференцију за штампу- подношење извештаја јавности. Народни музеј је био суоганизатор *Свечане академије поводом 80.година од рођења Бранка Миљковића*, програми у оквиру манифестације Ноћ музеја су били веома посећени.

Организована је креативна радионица *''Ускршње јаје, сачувајмо традицију*'' и, у оквиру обележавања 70 година од ослобођења Ниша у Другом светском рату, промоција књиге *''Жртве лагера Ниш 1941 -1944''* .

 Кустос документариста је за потребе каталога изложбе Сићево 1966-1969 урадила биографије 79 сликара, одабрала око 100 фотографија са интернета за изложбу ''*Ниш ратна престоница Србије 1914-1915* ''. Уједно су извршена скенирања постојеће документације о згради на Медијани и о откупу земљишта из архивске грађе у вези менаџмент плана са списком и описом сваког документа. Скенирани су негативи Медијана 1973 и обрађене каталошке јединице за каталог *Бранко Миљковић – поезија као судбина*.

 Кустос документариста је предала у штампу за Зборник Народног музеја два рада: ''*Преглед изложбене делатности Музеја од 2004 до 2014* '' и ''*Активности Народног музеја Ниш на подизању и уређењу зграде на археолошком налазишту Медијана* *1935-2012''*

 Техничар документариста је радио на скенирању документације о откупљеном и поклоњеном материјалу од 1980.до 1984., извршила скенирање документације за изложбу ''Ниш ратна престоница Србије 1914-1915'' и материјала који је везан за збирку Бранка Миљковића и Збирку Стевана Сремца.

**12. СТРУЧНО УСАВРШАВАЊЕ**

**12.1. Научни радови**

У 2014. години издавачка делатност Народног музеја је била изузетно активна. Објављени су следећи радови као монографије или у периодичнијим публикацијама:

**Монографије**

1.И. Груден, *Страдање Словенаца у Нишу у Другом светском рату*, Народни музеј, Удуружење Словенаца у Србији ''Франц Прешрен'', Медивест КТ, Ниш, 2014

2.С. Дрча, Г.Јеремић, В.Црноглавац, *Касноантичка некропола Јагодин мала*, Ниш 2014.

3.A. Dinčić, N.Ozimić, *Concentration camp at Red Cross*, National museum, Niš, 2014.

4. Д. Живковић, М. Карапанџић, Виртуелни свет народних ношњи и накита, Народни музеј Ниш, 2014

5.М. Карапанџић, *Народни обред са елементима ритуално-магијског маскирања*, Водачите на маскарада, Зборник радова у Пернику, Бугарска, у штампи

6.М. Макарић, *Ликовна колонија Сићево 1964-1969*, Народни музеј, Ниш, 2014

7.Б. Нешић, М.Влаисављевић, И.Груден Милентијевић, Н.Озимић, *Ниш ратна престоница 1914-1915*, Народни музеј, Ниш, 2014.

8. Н. Озимић, А.Динчић, Б.Симовић, И.Груден Милентијевић, И.Митић, *Жртве лагера Ниш*, Народни музеј, НКЦ, Медивест КТ, Ниш, 2014.

9. Н. Озимић, *Јевреји у логору на Црвеном крсту*/ М.Макарић, *Незавршена прича о Моши Шоамовићу*, Народни музеј, Ниш, 2014.

10. Н. Озимић, А.Динчић, *Припадници Југословенске војске у Отаџбини у нацистичком концентрационом логору на Црвеном крсту*, Народни музеј, Ниш, 2014.

11. Зборник Народног музеја бр 22

.

**Периодика**

1.И. Груден, *Интернирци нишког логора у Маутхаузену*, Зборник Народног музеја, 22, Ниш, 2014, 167-184

2.И. Груден Милентијевић, А. Динчић, И. Митић, *Рад на презентацији Меморијалног комплекса ''12.фебруар'' и његових збирки од 1967- 2014*, Лесковачки зборник LV, Лесковац, 2015 ( у штампи)

3.Д. Живковић, М. Карапанџић, *Виртуелни музеј – могућност савремене 3д презентације збирки народних ношњи и накита и примена нових информатичких технологија у доступности културног и музејског наслеђа најширој јавности*, Заштита, ревитализација етнолошке грађе и презентација народне ношње уз примену нових технологија, зборник радова са међународне конференције у Нишу, Народни музеј Ниш, 2014

4. М. Милошевић, Милица Карапанџић, *Сузбијање привредног криминала и корупције на тржишту капитала Републике Србије* , Право и изазови 21. века, Зборник, Европски универзитет, Брчко, 2014

5.С. Митић, *Врхови стрела из средњовековне збирке Народног музеја у Нишу*, Зборник Народног музеја, 22, Ниш, 2014, 37-47

6.Н. Озимић, *Суђење Јовану Чемерикићу, председнику нишке општине за време немачке окупације*, Зборник Народног музеја, Ниш, 2014., 185-193

7.Н. Озимић, *Лесковачки дани др Велизара Пијаде, Лесковачки зборник* LIV, Лесковац, 2014, 293-304

8. Н. Озимић- Б.Симовић, *Избеглице у Нишу за време окупације (1941- 1944)*, Лесковачки зборник LV, Лесковац, 2015 ( у штампи)

9. В. Црноглавац, *Презентација археолошког налазишта Медијана*, Гласник друштва конзерватора Србије 38, 197-202, Београд 2014.

10. В. Црноглавац, Д. Ишљамовић, Б. Тодоровић, *Примена Фоуриер-ове трансформационе инфрацрвене спектроскопије у идентификацији фрагмената скулптуре са Медијане*, Зборник 22, 73-77, Ниш, 2014

11. V. Crnoglavac, *Mosaics at site Mediana – complexity of management policy*,

12. И. Трајковић, *Воскарски занат у Нишу*, Зборник Народног музеја, 22, Ниш, 2014, 85-88

**12.2. Учешће на научним скуповима**

 Етнолози Народног музеја узели су учешће на научном скупу „*Заштита, ревитализација етнолошке грађе и презентација народне ношње уз примену нових технологија*“ одржану у оквиру ИПА пројекта

 Историчари кустоси Народног музеја узели су учешћа на научном скупу *''Културно- историјска баштина југа Србије*'' (Лесковац)

**12.3. Учешће на стручним радионицама**

 У периоду од 28.априла до 18. маја виши кустос је учествовала на међународном курсу из конзервације и менаџмента локалитета са мозаицима, у оквиру пројекта MOSAIKON у организацији GETTY Института. На курсу су учествовале колеге из Африке и Европе, које се суочавају са истим професионалним изазовима када су у питању антички мозаици очувани in situ. Курс је пружио корисне информације које ће унапредити даљи рад археолога на налазишту Медијана, по питању заштите и презентације.

 Радници препараторске радионице за текстил су узели учешћа на дводневној стручној радионици '' *Транспорт и паковање музејских предмета*''. Сви радници основне делатности су похађали дводневну радионицу ''*Паковање музејских предмета за транспорт и распакивање истих''*

 Народни музеј је у 2014. организовао свечану скупштину Музејског друштва Србије поводом међународног дана музеја 18. маја, на којој су додељене награде Михаило Валтровић.

**12.4. Добијање звања**

 Народни музеј је у 2014 два радника послао на полагање државног испита ради добијања звања. Тако је Драгана Ишљамовић стекла више стручно звање конзерватора на тему ''Конзервација стаклене чаше и пехара из античке збирке Народног музеја у Нишу''. Историчар Иван Митић је добио стручно звање кустос-историчар хабилитационим радом ,,*Бекство из логора на Црвеном крсту*''.

 Народни музеј Ниш

 Директор

 \_\_\_\_\_\_\_\_\_\_\_\_\_\_\_\_\_\_\_

 Славиша Поповић